Det første vi hører om Hafslo som kirkested i skriftlige kilder skjer i et brev datert 29. april 1271, da presten «Haflidus persona de Hafrslo» nevnes i forbindelse med signeringen av et gavebrev til kannikene ved Bergen domkirke. Det er derfor rimelig å anta at bygda da må ha hatt egen kirke. En direkte omtale finner man i Bergens Kalvskinn, der kirken nevnes som «kirkian j hafslo» i 1360. Den nevnes også indirekte under gården Hillestad i Aslak Bolts jordebok for 1432.